น้อง.พี่.ที่รัก

น้อง.พี่.ที่รัก เป็นภาพยนตร์ไทยแนวรักตลกและนาฏกรรมในปี 2561 กำกับและร่วมเขียนบทโดยวิทยา ทองอยู่ยง ผลิตโดยจอกว้างฟิล์ม และจัดจำหน่ายโดยจีดีเอช ห้าห้าเก้า นำแสดงโดยซันนี่ สุวรรณเมธานนท์, อุรัสยา เสปอร์บันด์ และนิชคุณ หรเวชกุล มีเนื้อหาเกี่ยวกับความสัมพันธ์ของพี่น้องที่ไม่ถูกกัน โดยผู้เป็นพี่พยายามขัดขวางความรักของน้องสาว
การผลิต.
การพัฒนา.
จิระ มะลิกุล และวรรณฤดี พงษ์สิทธิศักดิ์ ผู้อำนวยการสร้างของ "น้อง.พี่.ที่รัก" ได้ชักชวน วิทยา ทองอยู่ยง ผู้กำกับ "แฟนฉัน" และ "บ้านฉัน..ตลกไว้ก่อน (พ่อสอนไว้)" มาร่วมผลิตภาพยนตร์เรื่องนี้ ซึ่งเขาก็ตอบตกลงเพราะสนใจแก่นเรื่องที่เน้นความสัมพันธ์ของพี่น้อง ซึ่งสามารถเข้าถึงความรู้สึกของผู้ชมได้ง่าย การพัฒนาภาพยนตร์ใช้เวลาประมาณ 4 ปี วิทยาอธิบายว่าการเขียนบทใช้เวลาค่อนข้างนานเพราะต้องสำรวจความสัมพันธ์ของพี่น้องในหลากหลายรูปแบบ โดยรวบรวมแนวคิดจากหลายแหล่ง ไม่ว่าจะเป็นประสบการณ์จริงในหลาย ๆ ครอบครัว รวมถึงประสบการณ์ส่วนตัวของผู้กำกับเอง จนท้ายที่สุดพวกเขาจึงตัดสินใจเลือกความสัมพันธ์ของพี่น้องต่างเพศที่เกลียดกัน และมีความรักของน้องเป็นจุดชนวนความขัดแย้งให้หนักขึ้น
ในเดือนพฤศจิกายน 2560 มีการเผยแพร่ภาพของซันนี่ สุวรรณเมธานนท์, อุรัสยา เสปอร์บันด์ และนิชคุณ หรเวชกุล ผ่านทางเฟซบุ๊กของจีดีเอช พร้อมกับประกาศชื่อภาพยนตร์ว่า "บรอเธอร์แอนด์ซิสเตอร์" จากนั้นในวันที่ 2 เมษายน 2561 มีการเผยแพร่ใบปิดและเปลี่ยนชื่อภาพยนตร์เป็น "น้อง.พี่.ที่รัก" รวมถึงประกาศวันออกฉายในวันที่ 10 พฤษภาคม 2561 ไม่กี่วันให้หลัง มีการจัดงานแถลงข่าวอย่างเป็นทางการ และเผยแพร่ภาพประชาสัมพันธ์ตามมาอีกหลายภาพ เช่นเดียวกับตัวอย่างภาพยนตร์ซึ่งแบ่งออกเป็นสองรูปแบบคือ มุมมองของพี่ชายและน้องสาว
การคัดเลือกนักแสดง.
ซันนี่ สุวรรณเมธานนท์ เป็นตัวเลือกแรกสำหรับบทพี่ชาย ซึ่งวิทยาระบุว่า "ตอนเขียนบทพี่ชาย ภาพซันนี่ก็ลอยมาในหัว..." ในขณะที่บทน้องสาว เขาเลือกอุรัสยา เสปอร์บันด์ เพราะต้องการลูกครึ่งประกอบกับลักษณะนิสัย ซึ่งเขามองว่าเธอ "...เหมือน น้อยหน่า ในหนัง "แฟนฉัน" ที่เป็นวัยเด็กของคนดูทุกคน" ทั้งนี้ อุรัสยาไม่เคยแสดงภาพยนตร์มาก่อน เขาจึงชักชวนเธอตั้งแต่บทยังไม่เสร็จเพราะกังวลเรื่องตารางเวลา ส่วนบทคนรักนั้น วิทยาระบุว่าเขาต้องการชาวญี่ปุ่นจริง ๆ แต่ไม่สามารถหานักแสดงที่เหมาะสมได้ จินา โอสถศิลป์ ผู้บริหารของจีดีเอช จึงเสนอนิชคุณ หรเวชกุล ซึ่งเขาก็เห็นด้วยโดยระบุว่า "...เป็นคนไทยแต่ชีวิตเขาอยู่เมืองนอกตลอด [...] ถ้าสังเกตดี ๆ เขาจะพูดไทยไม่ค่อยชัด ทำให้ดูเชื่อว่าเป็นชาวต่างชาติ และสามารถพูดไทยในเชิงคอเมดี้ได้..."
การถ่ายทำ.
"น้อง.พี่.ที่รัก" เริ่มถ่ายทำในเดือนพฤศิกายน 2560 และเสร็จสิ้นการถ่ายทำในเดือนมกราคม 2561 ฉากหลังส่วนใหญ่มีการถ่ายทำในกรุงเทพมหานคร เช่น วันเดย์วอลล์ฟลาวเวอส์ ตั้งอยู่ในซอยนานา ย่านเยาวราช ใช้ถ่ายทำเป็นร้านดอกไม้ของหมวย และสตูดิโอแลม ตั้งอยู่ในซอยสุขุมวิท 51 ใช้ถ่ายทำฉากรื่นรมย์ของชัชและเดียร์ ส่วนฉากอื่น ๆ ยังมีการถ่ายทำที่ฮาวานาโซเชียล ตั้งอยู่ในซอยสุขุมวิท 11 นอกจากนี้ ทีมงานยังเลือกจังหวัดมหาสารคามเพราะต้องการให้ครอบครัวมีความยากลำบากในการเดินทางไปเยี่ยมเยียนชัชและเจน ซึ่งอยู่ในกรุงเทพมหานคร
การฉาย.
"น้อง.พี่.ที่รัก" ฉายรอบปฐมทัศน์เมื่อวันที่ 9 พฤษภาคม 2561 ที่โรงภาพยนตร์พารากอนซีนีเพล็กซ์ ศูนย์การค้าสยามพารากอน และฉายรอบทั่วไปในวันถัดมา สำหรับในต่างประเทศ "น้อง.พี่.ที่รัก" ได้เข้าฉายในเทศกาลภาพยนตร์นานาชาติโตเกียว ครั้งที่ 31 เมื่อวันที่ 28 ตุลาคม 2561 ที่โรงภาพยนตร์โทโฮ ในอาคารรปปงงิฮิลส์ ส่วนเกาหลีใต้เข้าฉายเมื่อวันที่ 7 มีนาคม 2562 และจีนเข้าฉายเมื่อวันที่ 15 มีนาคม 2562 นอกจากนี้ ภาพยนตร์ยังได้เข้าฉายในประเทศสิงคโปร์ มาเลเซีย ไต้หวัน และเวียดนาม
การตอบรับ.
คำวิจารณ์.
"โพสต์ทูเดย์" ให้คะแนนภาพยนตร์ 8/10 โดยกล่าวว่า "GDH ยังคงมาตรฐานของตัวเองไว้ได้เป็นอย่างดี คัดแล้วคัดอีกไม่ใช่อะไรก็ได้" คิริเมขล์ บุญรมย์ จาก "เวิร์คพอยท์ทูเดย์" ชื่นชมเกี่ยวกับการนำเสนอความสัมพันธ์ โดยเรียก "น้อง.พี่.ที่รัก" ว่า "หนังที่ทำให้คุณอยากกระโดดกอดพี่น้องหลังดูจบ" ฉาย บุนนาค จาก "ฐานเศรษฐกิจ" มองว่าเป็นอีกหนึ่งผลงานของจีดีเอชที่ควรชื่นชม ถึงแม้การสร้างภาพยนตร์เกี่ยวกับพี่น้องจะมีความเสี่ยงด้านรายได้ แต่องค์ประกอบที่ลงตัวและความสามารถของผู้ผลิต ผู้กำกับ นักเขียนบท และนักแสดง สามารถ "ล้างอาถรรพ์ [นั้นได้]..." "มติชน" มองว่าการตัดต่อบางฉากดูเร่งรีบ จนทำให้การเดินเรื่องไม่ลื่นไหล แต่สิ่งที่สำคัญที่สุดของภาพยนตร์คือ "บทสรุป" ที่สามารถเรียกน้ำตาของผู้ชมไม่มากก็น้อย ในทางตรงข้าม ธนพล น้อยชูชื่น จาก "แบไต๋" รู้สึกว่าเป็นภาพยนตร์เรื่องแรกของจีดีเอชที่มีความบกพร่องเรื่องบท จนทำให้เขา "ไม่อินกับสายสัมพันธ์" ถึงกระนั้นเขาก็ชื่นชมการแสดงของทุก ๆ คน เช่นเดียวกับ นพปฎล พลศิลป์ จาก "จีคิวไทยแลนด์" ให้คะแนนสามดาวจากทั้งหมดห้าดาว โดยระบุว่า "ทำให้เชื่อได้อย่างสนิทใจไม่ได้ว่า ลึก ๆ แล้วพี่น้องคู่นี้ ใยดีและรักกัน ในแบบที่ขาดอะไรบางอย่างไปนิดเดียว แต่ดันเป็นบางอย่างที่ทำให้คนดูประทับใจความสัมพันธ์หรือเยื่อใยของทั้งคู่ได้ลึกซึ้งมากกว่าที่เป็นอยู่..."
ในบทวิจารณ์จากต่างประเทศ เอ็ดมันด์ อี จาก "เซาท์ไชนามอร์นิงโพสต์" ให้คะแนนสามดาวครึ่งจากทั้งหมดห้าดาว โดยระบุว่า "ถึงแม้มุกตลกจะไร้สาระและโครงเรื่องที่ดูเกินจริง แต่ "น้อง.พี่.ที่รัก" สร้างความประหลาดใจด้วยครึ่งหลังที่สะเทือนใจ ซึ่งทำให้ความผูกพันระหว่างพี่ชายและน้องสาวถึงจุดแตกหัก" ในขณะที่ ยิป ไว อี้ จาก "เดอะสเตรตส์ไทมส์" ให้คะแนนสามดาวครึ่งจากทั้งหมดห้าดาวเช่นเดียวกัน โดยระบุว่า "แม้ว่าเจนและชัชจะเล่นพิเรนและไร้สาระอย่างสารพัดเพื่อกวนประสาทซึ่งกันและกัน แต่ความสัมพันธ์ทางเครือญาติของพวกเขายังคงมีความสมจริงอยู่